I-ca-yaa 11
Kuäär Malä
1
Bi kaar tunh puɔ̱ɔ̱ny jiaath,
bi kuäär ben dhɔr Jɛthi
11:1 
Jɛthi 
 Ɛ gua̱n Dee-bid.
.
2
Kä bi yiëë Kuɔth Nhial
nyuur kä jɛ,
yiëë pɛlä kɛnɛ ŋäc ŋɔaani,
yiëë mi nyuuth jɛ
kä moc jɛ buɔ̱m,
yiëë mi bi jɛ ŋi̱eec
kä bi jɛ moc
luth Kuɔth Nhial.
3
Kä bi lɔcdɛ tɛɛth kɛ luth
Kuɔth Nhial.
Kä /cɛ naath bi luk kɛ min
cɛ nɛn kɛ wäŋkɛ,
kiɛ min cɛ liŋ kɛ ji̱thkɛ.
4
Duundɛ ɣöö bɛ can luk kɛ cuŋ,
kä bɛ ga̱y ɣɔaa luk
kɛ thuɔ̱k,
kä bɛ wi̱c muɔ̱ɔ̱n duäc
kɛ ruacdɛ,
kä bɛ ji̱ nyuɔɔni näk
kɛ yiëë thuɔkdɛ.
5
Kä cuŋ kɛnɛ thuɔ̱ɔ̱k tek kɛ
jɛ ni ciaŋ.
6
Bi jio̱k nyapëc cieŋ kɛɛl
kɛnɛ ruath dɛ̈ɛ̈l,
kä bi kuac tɔ̱ɔ̱c kɛɛl
kɛnɛ dɔw böwä,
kä bi dɛy ɣɔ̱ɔ̱k laak kɛɛl
kɛ dɛy luɔny,
kä bakɛ buɔth ɛ gat mi tɔt.
7
Bi ɣɔ̱k laak kɛɛl kɛ lɛt,
kä bi dɛykiɛn tɔ̱ɔ̱c kɛɛl,
kä bi lony laak kɛ wal
ce̱tkɛ yaŋ.
8
Kä bi gat mi lueth ŋar
gekä dɛŋciɛkä,
kä bi gat mi döth tetdɛ
la̱th ɣo̱t lualdi̱tdä.
9
Kä cikɛ bi tekɛ riɛk
kiɛ da̱k wi̱i̱ pa̱a̱mdä min
rɛl rɔ,
bi wi̱c muɔ̱ɔ̱n thia̱a̱ŋ kɛ ŋäc
ŋɔaani Kuɔth Nhial
ce̱tkɛ min la pi̱w yier
a thiääŋ.
Luny pɛ̈ɛ̈cni Juda kɛnɛ I-thɛ-rɛl jɔk
10
Ɛn cäŋ ɛmɔ bi kuäär mi pay tuɔɔk ben dhɔr Jɛthi mi bia̱ nyuuth kä naath, kä bi döör diaal rɔ̱ duɔ̱l jɛ, kä bi gua̱a̱th cieŋädɛ thia̱a̱ŋ kɛ gɔɔy.
11
Ɛn cäŋ ɛmɔ bi Kuäär ni Kuoth rɔ nyɔk kɛ mi no̱o̱ŋɛ duɔth nɛɛnikɛ tin ŋot kɛ tëk kä A-thi-ri-ya kɛnɛ cam I-jëp kɛ cuec I-jëp kɛ Kuc kɛnɛ Ee-lam kɛ Ci-nar kɛnɛ Ä-math kɛ dhuɔ̱li baar.
12
Kä bɛ nyuuth jiɛc kɛ kui̱ dööri,
kä bɛ pɛ̈ɛ̈c I-thɛ-rɛl rol,
kä bɛ ji̱ Juda tin däk piny ma̱a̱t
tuɔ̱ŋni ɣɔaa da̱ŋ ŋuaan.
13
Bi tiɛɛl I-thɛ-rɛl thuɔ̱k,
kä ba gak ji̱ Juda woc.
/Ci I-thɛ-rɛl bi lɛ te tiɛɛl
kɛ Juda,
kä /ci Juda bi lɛ gaak
kɛ I-thɛ-rɛl.
14
Bikɛ ji̱ Pi-li-thɛt mak
kui̱c konyä ca̱ŋ,
kɛɛl bikɛ ji̱ kuec
känyä ca̱ŋ pɛc.
Kä bikɛ Ɛ-dɔm kɛnɛ Mo-ab pɛc,
kä bakɛ luɔ̱th ɛ ji̱ Am-on.
15
Bi Kuoth Nhial pi̱ baar
I-jëp jak kä kööt,
kä bɛ tetdɛ yi̱th wi̱i̱
Kiɛɛr Yu-pɛ-ree-tidh,
kɛ jiɔam mi leth,
kä bɛ jɛ dääk kä löli da̱ŋ bärɔw,
kɛ ɣöö bi naath jɛ
ŋok ko̱o̱tdä.
16
Bɛ tekɛ duɔ̱ɔ̱p mi di̱i̱t kɛ kui̱
duɔthni nɛɛnikɛ
kä A-thi-ri-ya,
ce̱tkɛ mëë bä ji̱ I-thɛ-rɛl
raar kä I-jëp.
